ปลัดพลังงาน ยันไม่มีนโยบายสร้างโรงไฟฟ้าถ่านหินที่ทับสะแก
ปลัดพลังงาน ยันไม่มีนโยบายสร้างโรงไฟฟ้าถ่านหินที่ อ.ทับสะแก จ.ประจวบฯ ตามที่มีกระแสข่าว เผย กฟผ.เตรียมพื้นที่ดังกล่าวใช้ลงทุนโรงไฟฟ้าโซลาร์ฟาร์มขนาด 5MW
18 ก.ย. 2558

นายคุรุจิต นาครทรรพ ปลัดกระทรวงพลังงาน เปิดเผยว่า จากกรณีมีกระแสข่าวในโซเซียลว่าการไฟฟ้าฝ่ายผลิตแห่งประเทศไทย (กฟผ.) จะนำพื้นที่ในอ.ทับสะแก จังหวัดประจวบคีรีขันธ์ มาสร้างโรงไฟฟ้าถ่านหินนั้น ขอยืนยันว่าที่ผ่านมากฟผ.เตรียมพื้นที่ดังกล่าว สำหรับลงทุนโครงการโรงไฟฟ้าพลังงานแสงอาทิตย์ (โซลาร์ฟาร์ม) ขนาด 5 เมกะวัตต์ และยังไม่เคยได้ยินว่านายสุนชัย  คำนูณเศรษฐ์  ผู้ว่าการกฟผ. เสนอให้มีการสร้างโรงไฟฟ้าถ่านหินในพื้นที่ดังกล่าว และในระดับนโยบายก็ยังไม่มีแผนดังกล่าวด้วยเช่นกัน
อนึ่ง สำหรับแผนการก่อสร้างโรงไฟฟ้าถ่านหินของกฟผ.ในปัจจุบันมีอยู่ 2 พื้นที่ ได้แก่ โรงไฟฟ้าถ่านหินกระบี่ กำลังผลิต 800 เมกะวัตต์  กำหนดแล้วเสร็จ ธ.ค. 2562  และโรงไฟฟ้าถ่านหินเทพา จำนวน 2 โรง  กำลังผลิตรวม 2,000 เมกะวัตต์  กำหนดแล้วเสร็จในปี 2564 และ 2567